text: I V.
  In eo autem opere, aliisque fabrorum fossorumque ministeriis (nam foros in circo, Cloacamque Maximam, quâ totius urbis purgamenta reciperentur, insuper fieri tum jussit) inclementer plebem exercuit, ejusque animos haud dubiè in se irritavit; neglectis eorum callidis artibus, qui, quo securius in proceres grassentur, reli-quae multitudines gratiam sibi captandam arbitrantur. Nam caedibus, exilio, multatione bonorum in Patrum praecipuos jam tum ab initio ita saevierat, ut neque prior numerus, neque ulla auctoritas Senatorio ordini maneret. Scelere namque parta imperia non nisi scelere licet tueri. Sed Livium audiamus, faciem ac ordinem omnem lanienae istius publicae paucissimis aperientem; Tarquinio, inquit, in caritate civium nihil spei reponenti metui regnum tutandum erat; quem ut pluribus incuteret, cognitiones capitalium rerum, sine consiliis, per se solus exercebat: perque eam caussam occidere, in exsilium agere, bonis multare poterat, non suspectos modò & invisos, sed unde nihil aliud quàm praedam sperare posset. Neque nunc alia in medium adferre necesse est, cum sola ejusmodi judicia, contra leges & rationem omnem exercita, exqui-sitissimam atque intolerandam Tarquinii tyrannidem fuisse, abundè probent. Quod ipsum Neronem quoque sub initium imperii sensisse, constat ex praeclare illa ejus oratione, quae exstat apud Tacitum sub initium Annal. xiii. qua formam futuri principatus praescribens, & ea maximè declinans, quorum recens invidia flagrabat; Non se, inquit, negotiorum omnium judicem fore ut clausis unam intra domum accusatoribus & reis paucorum potentia grassaretur. Nihil in penatibus suis venale, aut ambitioni pervium; discretam domum & Rempub. Et sanè capitalia supplicia, licet merito irrogata, bonos etiam principes tyrannidis reddunt suspectos, si ea soli ipsi indicant; si clam sumant; si denique populo non aperiant legitimas eorum rationes. At tyrannorum interest, ut eas tegant, & ad earum cognitio-nem alios non admittant, quia pro crimine habent innocentiam, & solam aliorum virtutis ac fortunae magnitudinem evertendam arbitrantur.